text: [{"text_idx": "#000000", "text": "Ta\u00f0 ver\u00f0ur vi\u00f0 Taufee Skandari i\u0301 sp\u00e6laraho\u0301pinum, at Afganistan fer at sp\u00e6la CAFA Nations Cup i\u0301 Kyrgistan og Usbekistan i\u0301 juni. A\u0301gangandi a\u0301lopssp\u00e6larin vi\u00f0 go\u0301\u00f0a bo\u0301ltf\u00f8rleikanum hevur fingi\u00f0 landsli\u00f0sbo\u00f0 fyri fyrstu fer\u00f0."}, {"text_idx": "#000002", "text": "CAFA Nations Cup er ny\u0301ggj kapping vi\u00f0 sjey li\u00f0um, sum mi\u00f0asiatiska fo\u0301tbo\u0301ltssamgongan CAFA skipar fyri. Hetta er fyrstu fer\u00f0, at kappingin skal sp\u00e6last, og kappingarleisturin er einfaldur. Sjey li\u00f0 eru by\u0301tt i\u0301 tveir bo\u0301lkar, har ba\u0301\u00f0ir bo\u0301lkavinnararnir sp\u00e6la finalu. Afganistan er i\u0301 bo\u0301lki saman vi\u00f0 Kyrgistan og Iran. Hini luttakandi li\u00f0ini eru Usbekistan, Tajikistan, Turkmenistan, umframt vesturasiatiska Oman, sum hesafer\u00f0 er bo\u00f0i\u00f0 vi\u00f0 i\u0301 kappingina. \u00c6tlanin var eisini, at Russland skuldi vera vi\u00f0 i\u0301 kappingini, men russiska fo\u0301tbo\u0301ltssambandi\u00f0 gav avbo\u00f0 i\u0301 apri\u0301l."}, {"text_idx": "#000005", "text": "24 a\u0301ra gamli Taufee Skandari var f\u00f8ddur i\u0301 Afganistan i\u0301 apri\u0301l 1999, men flutti a\u0301ri\u00f0 eftir vi\u00f0 familjuni til London. Sum fo\u0301tbo\u0301ltssp\u00e6lari hevur hann fer\u00f0ast vi\u0301\u00f0a\u00f0. Hann hevur fyri ta\u00f0 mesta sp\u00e6lt i\u0301 teimum l\u00e6gru ensku fo\u0301tbo\u0301ltsdeildunum, har hann hevur umbo\u00f0a\u00f0 FC Windsor, Woodford Town, Northwood FC, Ware FC og New Salamis. Eitt skifti royndi hann seg eisini i\u0301 SK Bischofshofen i\u0301 tri\u00f0bestu deildini i\u0301 Eysturri\u0301ki, og a\u0301 U21-li\u00f0num hja\u0301 turkiska Bursaspor."}, {"text_idx": "#000006", "text": "- Mi\u0301n sto\u0301ri fo\u0301tbo\u0301ltsdreymur er sum hja\u0301 \u00f8\u00f0rum at sp\u00e6la i\u0301 bestu ensku fo\u0301tbo\u0301ltsdeildini, men ta\u00f0 hev\u00f0i eisini veri\u00f0 o\u0301metaliga sto\u0301rt fyri meg, familjuna og \u00f8ll fo\u0301lkini har heima, um ta\u00f0 lukkast at sp\u00e6la Afganistan til heimsmeistarakappingina, sigur hann."}, {"text_idx": "#000007", "text": "I\u0301 strembanini eftir at r\u00f8kka si\u0301num dreymum, kom Taufee til F\u00f8roya og B36 i\u0301 vetur. Avrikini hava veri\u00f0 go\u0301\u00f0 og st\u00f8\u00f0ug, og hagt\u00f8lini siga, at hann hevur higartil skoti\u00f0 tvey ma\u0301l og a\u0301tt try\u0301 upplegg i\u0301 ellivu dystum."}, {"text_idx": "#000008", "text": "- Eg tri\u0301vist v\u00e6l i\u0301 F\u00f8royum. Hetta er eitt stimbrandi og fja\u0301lgt fo\u0301tbo\u0301ltsumhv\u00f8rvi, og sp\u00e6lararnir, venjaratoymi\u00f0 og \u00f8ll rundan um felagi\u00f0 hava tiki\u00f0 seg v\u00e6l i\u0301mo\u0301ti m\u00e6r. Ta\u00f0 einasta, sum eg eri ovfarin av, er ve\u00f0ri\u00f0. Eg visti frammanundan, at ta\u00f0 er kalt i\u0301 F\u00f8royum, men eg visti ikki, at veturin fo\u0301r at vera so har\u00f0ur. Nu\u0301 havi eg vant meg vi\u00f0 ta\u00f0, sigur Taufee Skandari brosandi."}]